Adresa pentru corespondenţă: | 


Cutia poștală nr. 83, 
bd. Ștefan cel Mare 134, or. Chişinău, 2012. 
Tel.: 23 84 58, fax: 23 87 03. 


limbaromanachisinau(â)gmail.com 


Revistă de știință și cultură 


Chişinău, 20.10.16 


albantosQ gmail.com 
+37369151659 


Dragi prieteni, 


Timp de 25 de ani revista „Limba Română” de la Chişinău şi-a demonstrat utilitatea publică, promovând 
valorile lingvistice, literare, culturale și istorice ale neamului. Am încercat să contribuim la anihilarea 
lacunelor în refacerea comunicării firești dintre românii de o parte şi de alta a Prutului și am optat pentru 
circumscrierea patrimoniului național într-un context mai amplu, european şi occidental. A fost o 
activitate oportună care s-a desfăşurat neîntrerupt pe parcursul unui sfert de secol. Cu regret, suntem în 
situația să vă anunțăm că în prezent trecem printr-un moment crucial pentru „Limba Română”. Nu este 
prima dată când suntem puşi la încercare, dar rămânem optimişti, sperând că, având sprijinul 
dumneavoastră, vom ieși învingători și din acest impas. 


De la fondare, revista a avut un model de funcţionare simplu. În toată această perioadă am fost finanţați 
din surse bugetare, inițial de către Guvernul Republicii Moldova, iar ulterior de către Guvernul României. 
Am avut independenţă editorială, am fost apolitici, nu am făcut publicitate şi nu am întreprins alte acţiuni 
comerciale, distribuind revista gratuit bibliotecilor publice din Republica Moldova, Bucovina de Nord şi din 
Basarabia de Sud. Noi ne-am făcut onest datoria și suntem satisfăcuţi de rezultate: am creat un mijloc 
practic şi eficient de documentare etnolingvistică, identitară şi istorică. Din păcate însă sursele noastre 
de finanțare au devenit în ultima vreme tot mai nesigure. În anul 2015, revista, de exemplu, a dispus de 
mijloace financiare numai pentru tipar, restul cheltuielilor (salarii, lucrări pretipar etc.) asumându-şi-le 
subsemnatul din bani împrumutaţi sau din propriile economii. În 2016, din motive subiective, mai mult 
birocratice/funcţionăreşti, şi care nu depind de echipa redacțională, „Limba Română” nu a beneficiat de 
subvenţii, reuşind să lanseze online doar un singur număr. 


Nu vom stărui aici în a descrie multitudinea modalităților pe care le-am încercat pentru a asigura apariția 
regulată a publicației. Astăzi, pentru a continua proiectul, intenționăm să recurgem la o metodă nouă 
(pentru spaţiul nostru) de finanțare alternativă, aplicată cu succes de organizaţii şi instituţii non-profit de 
peste hotare. În esenţă, de fapt, ne propunem să cunoaștem şi să fim cunoscuţi de cât mai multă lume, 
sperând să identificăm suficiente persoane care gândesc ca şi noi şi care vor fi dispuse să ofere o mică 
donaţie pentru revistă. Or, aşa precum pic cu pic se face râu şi strop cu strop se face mare, modestele 
contribuții băneşti, venite din partea eventualilor noştri adepţi, vor crea fondul necesar de resurse. 
Respectiva modalitate de finanţare va extinde contingentul de cititori și va deschide noi căi de comunicare 
cu ei. Vom obţine, sperăm, un potenţial mai sigur de studiere a doleanţelor consumatorului și, ca rezultat, 
vom putea stabili cu mai multă certitudine perspectivele de optimizare și diversificare a procesului 
editorial. 


Tocmai din acest motiv, solicităm suportul membrilor Colegiului de redacţie, al autorilor şi al cititorilor 
noştri, sprijin care ne-ar onora şi care ar favoriza perpetuarea unui proiect ameninţat să fie întrerupt. Prin 
intermediul acestor rânduri, apelăm la generozitatea tuturor oamenilor de bună-credinţă, care, 
înțelegând rostul şi rolul revistei „Limba Română” ca factor de cultură, ar putea participa la distribuirea 
acestui mesaj, implicit la crearea premiselor în măsură să asigure existenţa ei. 


Mulţumindu-vă anticipat pentru implicare, precizăm că publicația noastră, variantă tipar și on-line, va fi 
difuzată, ca și până acum, gratuit și că donațiile pot fi făcute cu orice card bancar, utilizând datele de pe 


site-ul nostru http://www.limbaromana.md/donatii.html. 


redactor-șef 


A Cu respect, 
| W e Alexandru BANTOŞ, 


